Opdigtede historier om HIV smittede bananer fik lørdag indkøbsafdelingen i KNI at fjerne bananer fra Pilersuisoqs hylder indtil der forelå et svar fra fødevaremyndighederne om, at det fortsat var sikkert at spise bananerne. Det skriver KNI i en pressemeddelelse.

Baggrunden for de fjernede bananer er, at kunder reagerede kraftigt på en tilsyneladende opdigtet historie om HIV-blod i bananer, som er blevet spredt på de sociale medier.

- I forsyningen af befolkningen via Pilersuisoq´s 66 butikker i hele landet, er vi nødt til at tage sikkerheden først, uanset det drejer sig om rygter, fordi det er vores pligt at sikre kunderne, at det, de køber hos Pilersuisoq ikke er sundhedsskadeligt, siger KNIs indkøbs- og marketingschef, Kurt Lauritsen.

Indkøbsafdelingen havde i weekenden kontakt med fødevaremyndigheden i Grønland, og bananerne kan således lægges tilbage til butikken igen, oplyser KNI.